CELEX: 32018D0501
Language: bg
Date: 2018-03-22 00:00:00
Title: Решение за изпълнение (ЕС) 2018/501 на Комисията от 22 март 2018 година относно признаването на Султаната Оман в съответствие с Директива 2008/106/ЕО на Европейския парламент и на Съвета по отношение на системите за обучение и освидетелстване на морските лица (нотифицирано под номер С(2018) 1640) (Текст от значение за ЕИП. )

26.3.2018   
            
            
               BG
            
            
               Официален вестник на Европейския съюз
            
            
               L 82/15
            
         РЕШЕНИЕ ЗА ИЗПЪЛНЕНИЕ (ЕС) 2018/501 НА КОМИСИЯТА
   от 22 март 2018 година
   относно признаването на Султаната Оман в съответствие с Директива 2008/106/ЕО на Европейския парламент и на Съвета по отношение на системите за обучение и освидетелстване на морските лица
   
      
         (нотифицирано под номер С(2018) 1640)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2008/106/ЕО на Европейския парламент и на Съвета от 19 ноември 2008 г. относно минималното ниво на обучение на морските лица (1), и по-специално член 19, параграф 3 от нея,
   като има предвид, че:
   
               (1)
            
            
               Съгласно Директива 2008/106/ЕО държавите членки могат да решат да признават, чрез потвърждения, съответните свидетелства на морските лица за правоспособност или професионална компетентност, издадени от трети държави, при условие че съответната трета държава е призната в това отношение от Комисията. Посочените трети държави трябва да отговарят на всички изисквания на Конвенцията на Международната морска организация за вахтената служба и нормите за подготовка и освидетелстване на моряците от 1978 г. („Конвенцията STCW“).
            
         
               (2)
            
            
               С писмо от 19 август 2015 г. Нидерландия поиска признаване на Султаната Оман. Въз основа на посоченото искане Комисията се свърза с оманските власти с оглед да извърши оценка на тяхната система за обучение и освидетелстване, за да провери дали Султанатът Оман отговаря на всички изисквания на Конвенцията STCW и дали са взети подходящите мерки за предотвратяване на измами, свързани със свидетелствата. Беше обяснено, че оценката ще се основава на резултатите от инспекция за установяване на фактите, проведена от експерти на Европейската агенция по морска безопасност („Агенцията“).
            
         
               (3)
            
            
               Инспекцията се проведе през август 2016 г. и бяха установени няколко области, за които имаше нужда да бъдат взети подходящи мерки от оманските власти, включително относно несъвършенства във връзка с процедурите за управление на качеството, одобряването на образователни програми и курсове за обучение и дейностите на Международния морски колеж в Оман (IMCO). През януари 2017 г. оманските власти представиха план за доброволни корективни действия.
            
         
               (4)
            
            
               Въз основа на резултатите от инспекцията и на плана за доброволни корективни действия, Комисията извърши оценяване на системата за обучение и освидетелстване в Султаната Оман. През май 2017 г. Комисията представи на оманските власти доклад за оценяването със заключение, че в плана за доброволни корективни действия са предвидени мерки по всички несъвършенства, с изключение на две от тях — във връзка с процедурата за одобряване на програмата за обучение на IMCO, и във връзка със завършването на изграждането на обект за обучение по безопасност в същата образователна институция.
            
         
               (5)
            
            
               През юли 2017 г. оманските власти представиха допълнителни корективни действия, отнасящи се за тези констатации.
            
         
               (6)
            
            
               Въз основа на цялата налична информация Комисията заключи, че оманските власти са предприели мерки за привеждане на оманската система за обучение и освидетелстване на морските лица в съответствие с изискванията на Конвенцията STCW.
            
         
               (7)
            
            
               Крайният резултат от оценката показва, че Султанатът Оман отговаря на изискванията на Конвенцията STCW и е предприел действия по всички установени пропуски, като са взети подходящи мерки за предотвратяване на измами, свързани със свидетелствата.
            
         
               (8)
            
            
               На държавите членки бе предоставен доклад за резултатите от оценката.
            
         
               (9)
            
            
               Мерките, предвидени в настоящото решение, са в съответствие със становището на Комитета по морската безопасност и предотвратяването на замърсяването от кораби,
            
         ПРИЕ НАСТОЯЩОТО РЕШЕНИЕ:
   Член 1
   За целите по член 19 от Директива 2008/106/ЕО Султанатът Оман се признава по отношение на системите за обучение и освидетелстване на морските лица.
   Член 2
   Адресати на настоящото решение са държавите членки.
   
      Съставено в Брюксел на 22 март 2018 година.
      
         
            За Комисията
         
         Violeta BULC
         
            Член на Комисията
         
      
   
   
      (1)  ОВ L 323, 3.12.2008 г., стр. 33.